## Rješenje Hrvatske agencije za poštu i elektroničke komunikacije, klasa: UP/I-344-01/09-01/1205 od 9. prosinca 2009. godine

### NN 7/2010 (13.1.2010.), Rješenje Hrvatske agencije za poštu i elektroničke komunikacije, klasa: UP/I-344-01/09-01/1205 od 9. prosinca 2009. godine

7 13.01.2010 Rješenje Hrvatske agencije za poštu i elektroničke komunikacije, klasa: UP/I-344-01/09-01/1205 od 9. prosinca 2009. godine

HRVATSKA AGENCIJA ZA POŠTU I ELEKTRONIČKE KOMUNIKACIJE

158

Na temelju članka 5., članka 18., a u svezi s člankom 20. i člankom 66. Zakona o elektroničkim komunikacijama (»Narodne novine« br. 73/08; dalje u tekstu: ZEK) i člankom 202. Zakona o općem upravnom postupku (»Narodne novine« br. 53/91 i 103/96; dalje u tekstu: ZUP), u postupku pokrenutom prema prijedlogu trgovačkog društva Amis Telekom d.o.o., protiv trgovačkog društva HT – Hrvatske telekomunikacije d.d., radi rješavanja spora oko pristupa te obračuna i naplate usluga s dodanom vrijednosti, Vijeće Hrvatske agencije za poštu i elektroničke komunikacije je na sjednici održanoj 9. prosinca 2009. godine donijelo sljedeće

RJEŠENJE

I. Nalaže se trgovačkom društvu HT – Hrvatske telekomunikacije d.d., Zagreb, Savska cesta 32 (HT) propuštati pozive svojih pretplatnika na brojeve za usluge s dodanom vrijednosti u mreži trgovačkog društva Amis Telekom d.o.o., Buzin, Bani 75 (AT).

II. Obvezuje se HT pružati AT-u usluge obračuna i naplate usluga s dodanom vrijednosti u mreži AT-a prema uvjetima iz važećeg Ugovora o uzajamnom pružanju obračuna i naplate usluga s dodanom vrijednosti sklopljenog između HT-a i AT-a 14. listopada 2008. godine, sve do sklapanja novog ugovora.

III. Ovo rješenje objavit će se u »Narodne novinama« i na internetskim stranicama Hrvatske agencije za poštu i elektroničke komunikacije.

Obrazloženje

Dana 14. travnja 2009. godine Hrvatska agencija za poštu i elektroničke komunikacije (dalje u tekstu: HAKOM) zaprimila je zahtjev trgovačkog društva Amis Telekom d.o.o. (AT) za rješavanjem spora oko pristupa te obračuna i naplate usluga s dodanom vrijednosti. AT navodi da su 14. listopada 2008. godine s trgovačkim društvom HT – Hrvatske telekomunikacije d.d. (HT) potpisali Izmjene i dopune 4. Ugovoru o međusobnom povezivanju kojim su regulirani uvjeti pristupa uslugama s dodanom vrijednosti te Ugovor o uzajamnom pružanju obračuna i naplate usluga s dodanom vrijednosti (dalje u tekstu: Ugovor o obračunu i naplati). Dana 30. listopada 2008. godine HT je potvrdio da je u svoju mrežu implementirao blok numeracije 0609090 – 0609099. Dana 6. travnja 2009. godine AT je aktivirao broj 0609090 koji je određen za dobrotvorne svrhe i ustanovio da na navedeni broj nije moguće uspostaviti poziv iz HT-ove mreže s obzirom da nije zaprimio od HT-a nikakvo upozorenje da je HT u međuvremenu zabranio pozive svojim pretplatnicima na brojeve usluga s dodanom vrijednosti u AT-ovoj mreži.

Na upit AT-a o razlozima zabrane, HT je naveo da je objavio Posebne uvjete pružanja usluge obračuna i naplate za usluge s dodanom vrijednosti (dalje u tekstu: Posebni uvjeti) s primjenom od 1. siječnja 2009. godine te s obzirom da nije postignut dogovor između HT-a i AT-a o primjeni Posebnih uvjeta, HT nije u mogućnosti propustiti promet iz svoje mreže u mrežu AT-a.

Navod HT-a, AT smatra netočnim budući da AT i HT imaju važeći Ugovor o obračunu i naplati. AT dalje ističe da ga je HT obavijestio kako su 22. srpnja 2008. godine stupili na snagu Posebni uvjeti kojim su predviđena 2 modela obračuna i naplate te da AT mora do 1. prosinca 2008. godine odabrati jedan od 2 ponuđena modela. Ukoliko do 1. prosinca 2008. godine HT ne zaprimi odluku AT-a o odabranom modelu, HT će smatrati da se AT opredijelio za model A koji će se primjenjivati od 1. siječnja 2009. godine te je poslao AT-u prijedlog ugovora. Dana 18. studenog 2008. godine AT je iznio HT-u stav da jednostranom primjenom Posebnih uvjeta ne omogućava pregovore oko uvjeta pružanja obračuna i naplate, već prisiljava AT da prihvati model B. Nadalje, 16. prosinca 2008. godine AT je prigovorio HT-u da jednostrano mijenja važeći Ugovor o obračunu i naplati te prisiljava AT da prihvati novi ugovor. U istom dopisu AT je dostavio svoje primjedbe i prijedloge na tekst prijedloga ugovora. Dana 3. ožujka 2009. godine HT je putem elektroničke pošte odbio sve predložene izmjene AT-a.

AT ističe da je HT sukladno članku 4.3.1. Standardne ponude za usluge međupovezivanja HT – Hrvatskih telekomunikacija d.d. (dalje u tekstu: Standardna ponuda) obvezan vršiti obračun i naplatu za pozive pretplatnika HT-a prema uslugama s dodanom vrijednosti u mreži AT-a. Također, u Ugovoru o obračunu i naplati stoji: »…da će u slučaju izmjene uvjeta obračuna i naplate usluga s dodanom vrijednosti koje T-Com primjenjuje za davatelje usluga s dodanom vrijednosti u svojoj mreži, isti biti na odgovarajući način primijenjeni i na odnos između ugovornih strana reguliran ovim Ugovorom, a što će ugovorne strane potvrditi sklapanjem novog ugovora o pružanju usluga s dodanom vrijednosti.«, a prema članku 5. stavku 2. Pravilnika o pristupu mreži i međusobnom povezivanju (dalje u tekstu: pravilnik) propisana je obveza pregovaranja, a AT i HT nisu postigli sporazum.

Slijedom navedenog, AT poziva naslov da temeljem članka 20. ZEK-a donese odluku kojom se nalaže:

– da HT mora propustiti pozive svojih pretplatnika na brojeve za usluge s dodanom vrijednosti u mreži AT-a,

– da HT mora pružati obračun i naplatu usluga s dodanom vrijednosti sukladno obvezama iz važećeg Ugovora o obračunu i naplati,

– da HT ne smije primjenjivati odredbe Posebnih uvjeta, odnosno da se privremeno odgodi primjena Posebnih uvjeta.

Uz zahtjev AT je priložio dopise HT-a od 15. listopada 2008. godine i 7. travnja 2009. godine kojima isti obavještava AT o donošenju i primjeni Posebnih uvjeta te o razlozima nepropuštanja poziva iz HT mreže u mrežu AT-a. Priložen je i dopis AT-a od 16. prosinca 2008. godine.

Dana 4. svibnja 2009. godine HAKOM je zaprimio očitovanje HT u kojem isti potvrđuje da su s AT-om sklopili Izmjene i dopune 4. Ugovora o međusobnom povezivanju, uz koji su sklopili i Ugovor o uzajamnom pružanju obračuna i naplate usluga s dodanom vrijednosti. Preslike navedenih dokumenata dostavljeni su u prilogu ovog dopisa.

Nadalje, HT ističe da je na zahtjev AT-a implementirao u svojoj mreži brojeve 0609090 – 0609099, a uvjeti pristupa numeraciji predviđenoj za humanitarne akcije su prema sklopljenim Izmjenama i dopunama 4. Ugovora o međusobnom povezivanju tj. sklopljenom Ugovoru obračunu i naplati, predmet zasebne ponude za svaku humanitarnu akciju. Drugim riječima, neovisno o postizanju dogovora oko primjene Posebnih uvjeta, za pristup 060 uslugama na tarifi T9 između HT-a i AT-a izrađuje se posebna ponuda ovisno o uvjetima humanitarne akcije. Stoga, brojevi dodijeljeni za pristup humanitarnim akcijama na tarifi T9 aktiviraju se zasebno za svaku humanitarnu akciju po prihvaćanju ponude.

U konkretnom slučaju, AT je 10. travnja 2009. godine obavijestio HT o aktiviranju humanitarne akcije na broju 0609090. U svrhu donošenja odluke o uključivanju u humanitarnu akciju na predmetnom broju, HT je 14. travnja 2009. godine od AT-a zatražio detaljan opis namjene, a koje je detalje AT dostavio 15. travnja 2009. godine. U međuvremenu je dogovor postignut i HT je propustio promet iz HT mreže prema broju 0609090.

U odnosu na primjenu Posebnih uvjeta, HT navodi da su stranke Izmjenama i dopunama 4. Ugovora o međusobnom povezivanju odnosno Ugovorom o obračunu i naplati, u članku 10. stavku 3. utvrdili pravo HT-a da promjeni način obračuna i naplate prometa svojih krajnjih korisnika prema brojevima usluga s dodanom vrijednosti u mreži AT-a u slučaju izmjene uvjeta obračuna i naplate usluga s dodanom vrijednosti, koje HT primjenjuje na davatelje usluga s dodanom vrijednosti u svojoj mreži, i to na način da će isti biti na odgovarajući način primijenjeni i na odnos između ugovornih strana reguliran Ugovorom o obračunu i naplati, a što će ugovorne strane potvrditi sklapanjem novog ugovora. HT je nove uvjete obračuna i naplate za davatelje u svojoj mreži u obliku Posebnih uvjeta uveo s 1. siječnja 2009. godine.

Prema gore navedenom, HT je pozvao AT na sklapanje novog ugovora što je AT odbio. Drugim riječima, AT je već Ugovorom o obračunu i naplati pristao na primjenu novih uvjeta pa odbijanjem sklapanja ugovora ne ispunjava ugovornu obvezu.

HAKOM je dopisom od 9. svibnja 2009. godine obavijestio AT da je nadzornik elektroničkih komunikacija HAKOM-a (dalje u tekstu: nadzornik) donio rješenje od 9. travnja 2009. godine (klasa: UP/I-344-08/09-01/12, ur. broj: 376-04-09-03), kojim je HT-u zabranjeno primjenjivati Posebne uvjete. U očitovanju od 25. svibnja 2009. godine AT navodi da još uvijek nije postignut dogovor oko uvjeta obračuna i naplate usluga s dodanom vrijednosti te iz toga razloga nije sklopljen novi ugovor.

Dana 8. rujna 2009. godine održana je usmena rasprava na kojoj je AT priložio podnesak u kojem je istaknuo da su irelevantni navodi o primjeni Zakona o obveznim odnosima o izmjeni Ugovora pružanju usluga obračuna i naplate, s obzirom da je postupak pokrenut u pogledu računa koji se tiču brojeva 060, a da je korespondencija na koju se HT poziva, relevantna isključivo za brojeve 0609.

U odnosu na zaprimljeni podnesak AT-a, HT ističe da su se okolnosti od pokretanja upravnog postupka izmijenile i to uslijed većeg broja rješenja HAKOM-a po pitanju obračuna i naplate, posebice rješenja HAKOM-a od 22. svibnja 2009. godine, doneseno u sporu s Optimom Telekom kao i odluke HAKOM-a od 17. srpnja 2009. godine donesene u postupku analize tržišta originacije javne telekomunikacijske mreže na fiksnoj lokaciji.

Slijedom toga, HT je uveo nove uvjete za obračun i naplatu koji u suštini slijede navedena rješenja HAKOM-a. Na temelju tih uvjeta izrađen je novi prijedlog ugovora o pružanju uvjeta obračuna i naplate koji je HT dostavio svim operatorima s kojima ima uspostavljeno međupovezivanje. AT-u je 22. srpnja 2009. godine dostavljen predmetni prijedlog ugovora na razmatranje i potpisivanje. Slijedom navedenog, HT drži daljnje vođenje ovog postupka bespredmetnim.

Na upit HT-a, je li AT zaprimio račune, je li ih osporavao te je li prihvaćao isplate po tim računima za razdoblje od 1. siječnja 2009. godine do 30. lipnja 2009. godine, AT je odgovorio da je navedene račune vratio HT-u uz pripadajući dopis iz razloga što su napravljeni prema Posebnim uvjetima iz 2008. godine, a ne prema važećem ugovoru od 14. listopada 2008. godine. AT je izjavio da ostaje kod svih točaka zahtjeva od 14. travnja 2009. godine. Istaknuo je da je spomenutim prijedlogom ugovora HT pokušao retroaktivno primijeniti Posebne uvjete s obzirom da prijedlog ugovora sadrži odredbu koja regulira obračun i naplatu usluga s dodanom vrijednosti sukladno Posebnim uvjetima (Model B) u periodu od 1. siječnja 2009. godine do 30. lipnja 2009. Ovakav prijedlog HT-a je u potpunosti neprihvatljiv za AT jer je primjenu Posebnih uvjeta HAKOM zabranio HT-u rješenjem nadzornika. Iz tog razloga AT nije prihvatio dostavljeni prijedlog ugovora.

HT je izjavio da u odnosu na prvi zahtjev AT-a postupa sukladno rješenju HAKOM-a. U odnosu na drugi zahtjev, HT je u potpunosti postupio sukladno Ugovoru o obračunu i naplati na koji se AT poziva, dok AT uporno izbjegava postupiti po tom istom ugovoru (čl.10 st.3. ) za sporno razdoblje. U vezi trećeg zahtjeva, HT je primitkom rješenja nadzornika obustavio primjenu Posebnih uvjeta u odnosu na operatore s kojima nije postignut dogovor i sklopljen ugovor o pružanju usluga obračuna i naplate. S obzirom na navedeno, HT navedene zahtjeve drži bespredmetnim. U odnosu na prigovor AT-a na prijedlog ugovora koji im je HT dostavio u srpnju ove godine, ističe da je riječ o prijedlogu ugovora te ovisno o pregovorima između dvije ugovorne strane isti je podložan izmjenama.

U odnosu na prvi zahtjev, AT izjavljuje da predmetna akcija i dalje traje te inzistira da se naloži HT-u propuštanje poziva njegovih pretplatnika. U odnosu na drugi zahtjev, netočno je da je HT pružao obračun i naplatu usluga s dodanom vrijednosti sukladno obvezama iz važećeg Ugovora o obračunu i naplati. U odnosu na treći zahtjev, AT ostaje kod istog zahtjeva obzirom da je HT pokušao primijeniti Posebne uvjete izdavanjem računa AT-u.

Dana 16. rujna 2009. godine HAKOM je zaprimio dopis AT-a uz koji isti prilaže dva prijedloga Ugovora o obračunu i naplati od 22. srpnja 2009. godine i 9. rujna 2009. godine te tvrdi da HT u članku 10. stavku 2. pokušava legitimizirati Posebne uvjete. Priloženi su sporni računi. Istog dana zaprimljen je dopis HT-a kojim je dostavljen račun za mjesec svibanj koji je HT izdao AT-u, po osnovi obračuna i naplate usluga s dodanom vrijednosti.

U ovom postupku HAKOM je nakon provedenog dokaznog postupka utvrdio činjenično stanje na temelju kojeg je donio odluku, koju će detaljnije obrazložiti u nastavku. Naime, HAKOM-ova nadležnost za odlučivanje proizlazi iz članka 20. ZEK-a koji u stavku 1. propisuje obvezu Agencije da u slučaju spora između dvaju ili više operatora elektroničkih komunikacijskih mreža i/ili usluga u vezi s obvezama iz ZEK-a, na zahtjev bilo koje od stranaka u sporu, donese konačnu odluku o rješenju spora u najkraćem mogućem roku. Također, sukladno članku 5. ZEK-a, HAKOM je prilikom donošenja odluka obvezan promicati tržišno natjecanje te sprečavati narušavanje ili ograničavanje tržišnog natjecanja u području elektroničkih komunikacija, sve sukladno načelima i ciljevima propisanih ZEK-om.

Vezano uz humanitarnu akciju udruge H–epicentar među strankama je nesporno da je HT propustio promet iz svoje mreže prema numeraciji predviđenoj za humanitarne svrhe (060 9xxx) te da su uvjeti pružanja usluge obračuna i naplate usluga s dodanom vrijednosti, za humanitarne akcije predmet zasebne ponude za svaku humanitarnu akciju pojedinačno, što proizlazi i iz Ugovora o obračunu i naplati (str. 8). Međutim, HT neosnovano tvrdi da su sklapanjem ugovora za humanitarnu akciju H–epicentar stranke dogovorile uvjete obračuna i naplate za usluge s dodanom vrijednosti koje su predmet ovog spora te da time Ugovor o obračunu i naplati više nije primjenjiv (dopis HT-a od 3. srpnja 2009. godine), što AT pobija (dopisi od 21. svibnja 2009. i 7. rujna 2009. godine).

Među strankama je nesporno da su AT i HT potpisali 14. listopada 2008. godine Izmjene i dopune 4. Ugovoru o međusobnom povezivanju kojim su regulirani uvjeti pristupa uslugama s dodanom vrijednosti te Ugovor o obračunu i naplati. U Ugovoru o obračunu i naplati stoji: »…da će u slučaju izmjene uvjeta obračuna i naplate usluga s dodanom vrijednosti koje T-Com primjenjuje za davatelje usluga s dodanom vrijednosti u svojoj mreži, isti biti na odgovarajući način primijenjeni i na odnos između ugovornih strana reguliran ovim Ugovorom, a što će ugovorne strane potvrditi sklapanjem novog ugovora o pružanju usluga s dodanom vrijednosti.«

Međutim, spor među strankama proizlazi iz činjenice što AT nije pristao sklopiti novi ugovor s ugrađenim odredbama Posebnih uvjeta jer ih je ocijenio nepovoljnijima od uvjeta iz postojećeg ugovora, dok je HT jednostrano nametnuo AT-u primjenu Posebnih uvjeta, što je razvidno iz dopisa HT-a od 15. listopada 2008. godine i 7. travnja 2009. godine, kojima obavještava AT o donošenju i primjeni Posebnih uvjeta te o razlozima nepropuštanja poziva iz HT-ove mreže u mrežu AT-a.

U ovom postupku izvršen je uvid u spis HAKOM-a UP/I-344-08/09-01/12 u kojem je Rješenjem nadzornika od 9. travnja 2009. godine (urbroj: 376-04-09-03), HT-u zabranjeno primjenjivati odredbe Posebnih uvjeta za pozive prema uslugama s dodanom vrijednosti u mreži operatora, sve do postizanja dogovora između HT-a i operatora i sklapanja ugovora o pružanju usluga obračuna i naplate usluga s dodanom vrijednosti. Dakle, dogovor između HT-a i AT-a morao je rezultirati obostranim potpisivanjem pravovaljanog ugovora, a bez potpisanog ugovora HT nije smio jednostrano primjenjivati Posebne uvjete, a niti propuštanje poziva svojih pretplatnika prema uslugama s dodanom vrijednosti u mreži AT-a uvjetovati potpisivanjem novog ugovora s ugrađenim odredbama Posebnih uvjeta.

Na usmenoj raspravi, HT je izričito naveo: »…u vezi primjene rješenja nadzornika elektroničkih komunikacija od 9. travnja 2009., za pozive prema uslugama s dodanom vrijednosti u mreži operatora T-Com ne primjenjuje Posebne uvjete pružanja usluga obračuna i naplate za usluge s dodanom vrijednosti u odnosu na operatore s kojima ima sklopljen ugovor o međusobnom povezivanju, a s kojima nije postignu dogovor između T-Coma i operatora i sklopljen ugovor o pružanju usluga obračuna i naplate usluga s dodanom vrijednosti, i to sve do postizanja takvog dogovora i sklapanja ugovora o pružanju usluga obračuna i naplate usluga s dodanom vrijednosti.«.

Također, u prijedlogu ugovora koji je HT dostavio AT-u 22. srpnja 2009. godine je navedeno: »Za obračun usluga u periodu od 1. siječnja 2009. do 30. lipnja 2009. usluge obračuna i naplate T-Coma pružat će se sukladno Posebnim uvjetima pružanja usluga obračuna i naplate za usluge s dodanom vrijednosti, a prema Modelu B«, a u prijedlogu ugovora od 9. rujna 2009. godine navedeno je: »Za usluge s dodanom vrijednosti koje su krajnjim korisnicima T-Coma pružene u mreži Amis Telekom u razdoblju od 1. siječnja 2009. do 30. lipnja 2009. T-Com i Amis Telekom suglasno utvrđuju da ukupna novčana obveza T-Coma iznosi 1.405,66 kn (bez PDV-a).« Navedeni iznos proizlazi iz primjene Posebnih uvjeta te je ovime HT predložio AT-u potpisivanje ugovorne odredbe na način da se sporno razdoblje od 1. siječnja 2009. g. do 30. lipnja 2009. g. retroaktivno uredi primjenom Posebnih uvjeta. Navedeni prijedlog je AT u više navrata odbijao ocjenjujući ga nepovoljnim.

Ovaj postupak upravo proizlazi iz sporne situacije koja je nastala između HT-a i AT iz razloga što je HT uvjetovao propuštanje poziva svojih pretplatnika prema uslugama s dodanom vrijednosti u mreži AT-a prethodnom primjenom Posebnih uvjeta i potpisivanjem od strane AT-a sporne odredbe ugovora kojom se primjenjuju Posebni uvjeti. Iz spisa predmeta vidljivo je da HT nije pregovarao s AT-om o odredbama ugovora, već je jednostrano pokušao nametnuti primjenu Posebnih uvjeta.

Ovakvo postupanje HT-a prepoznato je kao prepreka razvoju tržišnog natjecanja u Odluci Vijeća HAKOM-a klasa: 344-01/09-01/1072, urbroj: 376-11-09-01 od 17. srpnja 2009. g. (Odluka), u smislu odbijanja/uskraćivanja pristupa te je navedeno cit.: ».. Agencija smatra da bi na mjerodavnom tržištu obrađenom ovim dokumentom, HT, u odsustvu regulacije, mogao drugim sudionicima na tržištu, postojećim i potencijalnim konkurentima, odbiti zahtjev za pregovore i uskratiti pristup usluzi započinjanja (originacije) poziva… za potrebe pristupa davateljima usluga s dodanom vrijednosti…Na navedeni način bi HT iskoristio svoj položaj značajne tržišne snage, koji se očituje u dostupnosti najvećem broju korisnika putem najbolje razvijene pristupne mreže i odbijanjem pregovora te uskraćivanjem pristupa svakom postojećem (ukidanje pristupa) i potencijalnom novom operatoru (uskraćivanje pristupa), prebacio svoju značajnu tržišnu snagu na vertikalno povezano veleprodajno i maloprodajno tržište…«. «.. krajnji korisnici HT-a ne bi mogli upućivati pozive na usluge s dodanom vrijednosti u mreže postojećih i potencijalnih novih operatora .« »Navedenim postupcima bi operator sa značajnom tržišnom snagom direktno utjecao na konkurentnost ostalih operatora kao potencijalnih davatelja pristupa operatorima za usluge s dodanom vrijednosti…« (str. 43-44. Analize tržišta započinjanja (originacije) poziva iz javnih komunikacijskih mreža koje se pruža na fiksnoj lokaciji).

Stoga su Odlukom HT-u određene regulatorne obveze, između ostalog i regulatorna obveza pristupa i korištenja posebnih dijelova mreže te je navedeno cit.: »..Agencija smatra da je na tržištu na kojem operatori ovise o infrastrukturi drugog za pružanje kompletnih maloprodajnih usluga, potrebno uspostaviti okvire, odnosno odrediti odgovarajuće regulatorne obveze, a kako bi se onemogućilo uskraćivanje pristupa ili bilo koje drugo neprihvatljivo uvjetovanje ili ograničenje sličnog učinka koje bi spriječilo održivo tržišno natjecanje na maloprodajnoj razini, ili bi bilo protivno interesima krajnjih korisnika.«

Dakle, HT može u svakom trenutku nepropuštanjem poziva svojih korisnika u mrežu AT-a, odnosno uvjetovanjem propuštanja poziva prethodnim sklapanjem ugovora s nepovoljnim uvjetima, dovesti AT u nekonkurentnu poziciju na tržištu pristupa davateljima usluga s dodanom vrijednosti te time ojačati svoju znatniju tržišnu snagu. Ugovorne stranke mogu autonomno urediti vlastite odnose, pri čemu su ograničene obvezom poštivanja prisilnih propisa i odluka tijela nadležnih za primjenu tih propisa. Regulatorna obveza pristupa i korištenja posebnih dijelova mreže zabranjuje HT-u cit.: »zahtijevati od operatora koji želi ostvariti međupovezivanje, određene akcije ili određene uvjete koji bi bili suprotni regulatornim obvezama koje su ovim dokumentom određene HT-u kao operatoru sa značajnom tržišnom snagom.«

Obzirom da je u ovom postupku utvrđeno prethodno opisano ponašanje HT-a, a kako je obveza pristupa i korištenja posebnih dijelova mreže regulatorna obveza propisana HT-u kako je prethodno navedeno, a postojala je i prije donošenja Odluke na temelju odredaba ranijeg Zakona o telekomunikacijama (»Narodne novine« 122/03, 158/03, 60/04 i 70/05) (članci 54. i 56.), HAKOM je sukladno navedenoj regulatornoj obvezi HT-a te uz primjenu članka 5. ZEK-a kojim je propisana obveza HAKOM-a u obavljanju regulatornih poslova promicati tržišno natjecanje osobito sprječavanjem narušavanja ili ograničavanja tržišnog natjecanja, obvezan intervenirati u ovaj sporni odnos i donijeti rješenje. Stoga je uz primjenu članka 18., u svezi s člankom 20. i člankom 66. ZEK-a te člankom 202. ZUP-a, riješeno kao u točkama I. i II rješenja.

Prema članku 14. stavku 4. ZEK-a ovo rješenje objavit će se u »Narodnim novinama« te na internetskim stranicama HAKOM-a kako je odlučeno u točki III. ovog rješenja.

UPUTA O PRAVNOM LIJEKU

Protiv ovog rješenja nije dopuštena žalba, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka rješenja.

Klasa: UP/I-344-01/09-01/1205

Urbroj: 376-11-09-14 HP

Zagreb, 9. prosinca 2009.

Predsjednik Vijeća
Miljenko Krvišek, dipl. ing. el., v. r.

Rješenje, NN 7/2010-158